《扬州慢 偶题》
清代·姜文载

风鬓青松，露裙红软，立来已是多时。转湖山归去，到栏畔行迟。

忽提起当年此地，莺偷歌板，花袅烟丝。把梢头豆蔻，灯前破了些儿。

从今细想，怎当他、废馆荒池。便月会玲珑，风能淡荡，谁与相携。

倚遍旧寻欢处，清宵上、雁影参差。纵乌丝千叠，能书多少相思。

作者简介：清江苏如皋人，字在经，一字命车，号西田小樵，人称姜七。姜任修子。诸生。工画，郑燮尝作诗称誉。有《西田存稿》。